

**Στις απονομές της άρσης βαρών ο Ανδρέας Μιχαηλίδης**

Σε εκδήλωση της Κυπριακής Ομοσπονδίας Άρσης Βαρών στη Λεμεσό παρευρέθηκε ο Πρόεδρος του Κυπριακού Οργανισμού Αθλητισμού Ανδρέας Μιχαηλίδης, το βράδυ του Σαββάτου 5 Νοεμβρίου.

Ο Πρόεδρος του ΚΟΑ συμμετείχε στις απονομές που έγιναν στους αθλητές που διακρίθηκαν στο 43ο Ευρωπαϊκό Τουρνουά Μικρών Κρατών, στο Διεθνές Κύπελλο ΟΠΑΠ και στο Κύπελλο Φιλίας Κύπρου-Ελλάδας που διεξήχθησαν στο «Σπύρος Κυπριανού» το διήμερο 4-5 Νοεμβρίου. Στις τρεις διοργανώσεις που φιλοξένησε η Κύπρος συμμετείχαν αθλητές από Ελλάδα, Μάλτα, Ισλανδία, Μονακό, Σαν Μαρίνο, Λουξεμβούργο, Γερμανία και Ισραήλ.

Ο Πρόεδρος του Οργανισμού έλαβε από την Κυπριακή Ομοσπονδία Άρσης Βαρών τιμητική πλακέτα για τη συνολική προσφορά του στον αθλητισμό. Στον χαιρετισμό του ο Ανδρέας Μιχαηλίδης συνεχάρη τους διακριθέντες, αλλά και όλους τους συμμετέχοντες για την προσπάθειά τους, τονίζοντας παράλληλα την στήριξη που παρέχει και θα συνεχίσει να παρέχει ο Οργανισμός προς το άθλημα της άρσης βαρών. Συνεχάρη παράλληλα τον Πρόεδρο της Ομοσπονδίας Ανδρέα Ρουμπά και τους συνεργάτες του για την επιτυχημένη διοργάνωση.